Na osnovu člana 45 Zakona o lokalnoj samoupravi ("Sl. list RCG" br. 42/03, 28/04, 75/05, 13/06 i "Sl. list CG" br. 88/09, 3/10, 38/12, 10/14/57/14 i 03/16), i člana 31 Statuta opštine Tivat ("Sl. list RCG-Opštinski propisi", broj 40/04 i 26/06 i "Sl. list CG - Opštinski propisi" br. 12/11, 21/1 i 3/13),Skupština opštine Tivat, na sjednici održanoj dana .2017. godine donijela je

**ODLUKA**

**o određivanju naknada za rad odbornika**

**i drugih lica koje bira i imenuje Skupština opštine Tivat**

**Član 1**

Ovom odlukom utvrđuje se pravo na naknadu za rad odbornika u vršenju odborničke funkcije i drugih lica u vršenju javne funkcije koje bira ili imenuje Skupštine opštine Tivat.

Druga lica u smislu ove odluke su imenovana lica u odborima direktora, izvršnim odborima, savjetima javnih službi čiji je osnivač opština (u daljem tekstu:javne službe), kao i imenovana lica u Etičkoj komisiji za izabrane predstavnike i funkcionere, Etičkoj komisiji za lokalne službenike i namještenike i Savjetu za razvoj i zaštitu lokalne samouprave.

**I- Naknade za rad odbornika**

**Član 2**

Naknada i druga primanja odbornika u smislu ove odluke su:

1. naknada za vršenje odborničke funkcije - odbornički dodatak

2. dnevnica za prisustvovanje sjednici Skupštine, sjednici stalnog ili povremenog radnog tijela Skupštine i sjednici Kolegijuma predsjednika Skupštine;

3. naknada za prisustvovanje zaključenju braka.

**Član 3**

Odbornički dodatak utvrđuje se u visini od 2,2 obračunske vrijednosti koeficijenta koji utvrđuje Vlada Crne Gore u bruto iznosu mjesečno (u daljem tekstu: obračunska vrijednost koeficijenta).

**Član 4**

Naknada iz člana 3 ove odluke neće se isplaćivati u sljedećim slučajevima:

1. nenajavljenog odsustva sa sjednice.

2. bojkota rada skupštine.

Naknada iz stava 1 tačka 1 i 2 ovog člana neće se isplaćivati odbornicima za mjesec u kojem su odsustvovali sa sjednice, odnosno za mjesece trajanja bojkota, do ponovnog prisustva sjednicama Skupštine.

**Član 5**

Za prisustvovanje sjednici Skupštine i sjednici stalnog i povremenog radnog tijela Skupštine, odbornicima pripada naknada u visini od 10% odborničkog dodatka.

Predsjednicima stalnih i povremenih radnih tijela Skupštine iz stava 1 ovog člana, pripada naknada u visini od 15% odborničkog dodatka.

Pravo na naknadu iz stava 1 i 2 ovog člana imaju i članovi radnih tijela Skupštine koji nisu odbornici.

Naknada iz stava 1,2 i 3 ovog člana se obračunava po održanoj sjednici radnog tijela.

**Član 6**

Za učešće u radu Kolegijuma predsjednika Skupštine član Kolegijuma, onosno lice koje ga mijenja, ima pravo na naknadu u visini od 15% odborničkog dodatka po održanoj sjednici ovog tijela.

**Član 7**

Za svaki dan prisustvovanja zaključenju braka, odbornik ima pravo na naknadu u visini od 10% odborničkog dodatka.

Ako se brak zaključuje izvan službenih prostorija naknada iz stava 1 ovog člana uvećava se 100%.

**II- Naknade za rad drugih lica koje bira ili imenuje**

**Skupština opštine**

**Član 8**

Član Odbora direktora privrednog društva čiji je osnivač Skupština opštine ima pravo na naknadu za rad u Odboru mjesečno, u iznosu 1,3 obračunske vrijednosti, a predsjednik Odbora u iznosu od 1,6 obračunske vrijednosti koeficijenta.

**Član 9**

Član izvršnog odbora i savjeta javnih službi čiji je osnivač opština ima pravo na naknadu za rad mjesečno u iznosu od 1 obračunske vrijednosti koeficijenta, a predsjednik u iznosu od 1,3 obračunske vrijednosti koeficijenta.

**Član 10**

Za prisustvo sjednici Etičke komisije za izabrane predstavnike i funkcionere, Etičke komisije za lokalne službenike i namještenike i Savjeta za razvoj i zaštitu lokalne samouprave, članu pripada naknada u visini od 15% odborničkog dodatka, a predsjedniku 20% odborničkog dodatka.

**Član 11**

Obračun i isplatu naknada za rad odbornika , članova radnih tijela Skupštine opštine, Etičkih komisija i Savjeta za razvoj i zaštitu lokalne samouprave vrši organ lokalne uprave nadležan za poslove finansija, na osnovu službene evidencije i naloga Službe Skupštine.

Isplata mjesečnih naknada se vrši u skladu sa dinamikom isplate zarada lokalnim službenicima i namještenicima.

Sredstva za isplatu naknada i drugih primanja iz člana 2. ove odluke, Etičke komisije za izabrane predstavnike i funkcionere, Etičke komisije za lokalne službenike i namještenike i Savjeta za razvoj i zaštitu lokalne samouprave obezbjeđuju se u Budžetu opstine.

**Član 12**

Obračun i isplatu naknada za rad članovima odbora direktora, izvršnih odbora i savjeta javnih službi čiji je osnivač opština vrši računovodstvo javne službe.

Isplata mjesečnih naknada se vrši u skladu sa dinamikom isplate zarada zaposlenim u javnim službama.

Sredstva za isplatu naknada iz stava 1 ovoga člana obezbjeđuju javne službe iz sopstvenih prihoda .

**III Prelazne i završne odredbe**

**Član 13**

Stupanjem na snagu ove Odluke prestaje da važi Odluka o naknadama odbornicima u Skupštini opštine Tivat ("Službeni list RCG - opštinski propisi", br. 016/06 od 05.05.2006, 003/07 od 18.01.2007, 024/07 od 20.07.2007, Službeni list Crne Gore - opštinski propisi", br. 001/12 od 12.01.2012, 039/16 od 31.08.2016), Odluka o visini naknade za rad Predsjednika i članova Etičke komisije za izabrane predstavnike i funkcionere ("Službeni list Crne Gore - opštinski propisi", br. 043/17 od 13.10.2017), Odluka o visini naknade za rad članovima Etičke komisije za lokalne službenike i namještenike Opštine Tivat ("Službeni list Crne Gore - opštinski propisi", br. 010/12 od 30.03.2012) i Odluka o visini naknade za rad članovima Savjeta za razvoj i zaštitu lokalne samouprave Opštine Tivat (“Službeni list Crne Gore - opštinski propisi", br. 024/10 od 09.07.2010, 001/12 od 12.01.2012), kao i član 28 Statuta DOO “Vodovod i kanalizacija” Tivat (“Sl.list CG-opštinski propisi”, br. 32/13 I 05/15) i član 28 Statuta DOO “Komunalno” Tivat (“Sl.list CG-opštinski propisi”, br. 32/13 I 05/15).

**Član 14**

Nadležni organi javnih službi čiji je osnivač Skupština opštine dužni su da usklade odluke o visini naknade za rad odbora direktora, izvršnih odbora i savjeta sa ovom odlukom u roku od 30 dana od dana stupanja na snagu ove odluke.

**Član 15**

Ova odluka stupa na snagu osmog dana od dana objavljivanja u "Službenom listu CG - Opštinski propisi".

 Broj:

 Tivat,

 **SKUPŠTINA OPŠTINE TIVAT**

 **Predsjednik**

 **Ivan Novosel,s.r.**

**Obrazloženje**

Pravni osnov za donošenje ove odluke sadržan je u članu 31 Statuta Skupštine opštine kojim je propisano da Skupština donosi odluku o naknadi za rad odbornika, kao i odluke o Etičkim komisijama, i Odluku o savjetu za razvoj i zaštitu lokalne samouprave, na osnovu kojih donosi i odluke o naknadi za rad komisija i savjeta.

Uvidom u odluke o naknadi za rad odbornika u susjednim primorskim opštinama,utvrđeno je da je odbornička naknada Tivatske skupštine među najnižima u primorskom regionu, te se pristupilo izmjeni odluke, odnosno donošenju nove u pravcu neznatnog uvećanja odborničkih naknada za rad, kako bi na određeni način bile približno izjednačene sa susjednim opštinama. Polazna osnova za utvrđivanje odborničke naknade je bila obračunska vrijednost koeficijenta utvrđena odlukom Vlade CG za isplatu zarada u javnom sektoru. Takođe, osim odborničkog dodatka, odluka kao i prethodna predviđa naknadu za rad članovima stalnih radnih tijela, s tim što je kao novina uvedena i naknada za rad povremenog radnog tijela, odnosno skupštinskih komisija koje bi se formirale za obavljanje određene vrste posla za potrebe Skupštine čiji mandat prestaje izvršenjem posla, odnosno zadataka za koje su obrazovane. Odlukom se predviđa i naknada za prisustvo sjednici kolegijuma što je bilo propisano i ranijom odlukom, dok je uvedena naknada za odbornike koji prisustvuju zaključenju braka, što nije bilo regulisano ranijom odlukom.

Istovremeno, ovom odlukom je riješeno i pitanje naknada za rad odbora direktora, izvršnih odbora i savjeta javnih službi čiji je osnivač opština, kao i Etičkih komisija i Savjeta za razvoj i zaštitu lokalne samouprave.

Naime, Skupština opštine kao osnivač javnih službi je pitanje naknada za rad upravljačkih struktura javnih službi željela riješiti na ovaj način, kako bi iste bile unificirane odnosno jednoobrazne u svim javnim službama gdje je Skupština osnivač.

Takođe, pitanje naknada za rad Etičkih komisija i Savjeta za razvoj i zaštitu lokalne samouprave su riješeni na jedinstven način,i u odnosu na ranija rješenja, ovom odlukom obračun i isplate naknade za rad Komisija i Savjeta će se vršiti po održanoj sjednici, a ne mjesečno kako je do sada bilo regulisano. Ovo s razloga, što je praksa pokazala necjelishodnim isplate u mjesečnom iznosu, jer se vrlo često Komisije nijesu sastajale, zbog nepunog sastava istih, a vršila se isplata članovima, iako faktički nijesu radili. S tim u vezi, pristupilo se ovakvom načinu regulisanja obračuna i isplate istih.

Na osnovu iznijetog, predlaže se usvajanje ove odluke.

Obrađivač Predlagač

Služba Skupštine Predsjednik opštine